Red Music Festival, copia fidelă a festivalului Untold, va fi organizat la Brașov în 2017.

O asociaţie înregistrată în Craiova în parteneriat cu Primăria Braşov şi Asociaţia pentru Educaţie, Diversitate şi Multiculturalitate EDM din Craiova ar urma să facă acest festival, pe același tipar cu cel de la Cluj.

”Red Music Festival – Braşov 2017” este gândit ca o manifestare cultural-artistică muzicală de anvergură internaţională adresată tinerei generaţii şi adulţilor, putând fi încadrat în secţiunea Electronic Dance Music (EDM). ”Evenimentul îşi propune să devină un reper important pentru judeţul Braşov prin înscrierea lui în calendarul anual al activităţilor cultural-artistice din Europa şi prin punerea în valoare a potenţialului uman, social, economic şi cultural al Municipiului Braşov”, au spus reprezentanţii Asoicaţiei.

Pe scena de la Brașov vor urca Tiesto, Armin Van Burren, Afrojack, Alan Walker, The Chainsmokers, Martin Garrix şi alţii.

Organizatorul propune ca perioadă de desfăşurare a festivalului să fie între 17 – 23 iulie 2017 şi estimează că evenimentul va atrage până la 70.000 de participanţi în fiecare zi.

Zona de derulare a festivalului va fi cea de la fostul Stadion Municipal, unde ar fi amplasată scena principală, iar scene secundare ar fi montate în Parcul Tractorul şi la Lacul Noua.

Bugetul festivalului este estimat la un milion de euro.